tartuNLP/wikipedia-smugri-20251201 huggingface dataset:
Alfatokoferyyliasetaatti

Alfa- eli α-tokoferyyliasetaatti on keinotekoinen E-vitamiini. Se on kiraalinen ja ilmenee luonnon α-tokoferolista tuotettuna lähinnä 2"R",4"R",8"R"-stereoisomeerinä eli RRR-α-tokoferyyliasetaattina. Se tunnetaan myös E-vitamiiniasetaattina.
α-Tokoferyyliasetaattia käytetään monissa eri maissa hapettumisenestoaineena muun muassa ruuissa, muoveissa, ihovoiteissa ja muussakin kosmetiikassa. Voiteista se imeytyy ihon läpi soluihin ja hajoaa α-tokoferoliksi, joka toimii paikallisesti E-vitamiinina. USA:ssa joihinkin tetrahydrokannabinolia sisältäviin sähkösavukenesteisiin on lisätty tokoferyyliasetaattia. Nesteiden vaporisointi on tiettävästi tokoferyyliasetaatin takia aiheuttanut keuhkovaurioita ja kuolintapauksia USA:ssa muun muassa vuonna 2019.
Kemia.
α-Tokoferyyliasetaatti on rasvaliukoinen ja huoneenlämmössä neste. Se on kiraalinen. Sillä on 8 stereoisomeeriä. 2"R",4"R",8"R"- eli RRR-α-tokoferyyliasetaatti on yleisin isomeeri, sillä α-tokoferyyliasetaattia tuotetaan useimmin esteröimällä luonnossa yleiseen RRR-α-tokoferoliin etikkahappo. Asetaatti on kiinni tokoferolissa esterisidoksella.
Normaali-ilmakehän paineessa α-tokoferyyliasetaatti on vakaa 240 °C asti, jolloin se alkaa hajota kiehumatta. Se kiehuu alipaineessa: kiehumispiste on 184 °C paineessa 0.01 mmHg, 194 °C (0.025 mmHg) ja 224 °C (0.3 mmHg). Toisin kuin monet muut E-vitamiinit, α-tokoferyyliasetaatti ei hapetu/hajoa kovinkaan helposti ilmassa, valossa tai UV-säteilyssä. α-Tokoferyyliasetaatin taitekerroin 20 °C:ssa on 1.4950–14972.
α-Tokoferyyliasetaatti hydrolysoituu sopivissa oloissa tai nieltynä ihmiskehossa α-tokoferoliksi ja etikkahapoksi.
Asetaatin lisäksi tunnetaan monia muita α-tokoferolin estereitä.
Sähkösavukenesteet ja hengityselinvauriot.
Lokakuussa 2019 USA:n FDA esitti varoituksen, ettei yhdysvaltalaisten kannata käyttää tetrahydrokannabinolia (THC) sisältäviä sähkösavukenesteitä niihin liittyneiden keuhkovaurio- ja kuolintapauksien takia. Marraskuussa 2019 selvisi, että todennäköinen syy vaurioihin ja kuolintapauksiin on tokoferyyliasetaatti, jota on löydetty eritoten THC:tä sisältävistä nesteistä, joissa se toimii liuottimena. Tällaisten tokoferyyliasetaattia sisältävien nesteiden käyttö vaporisaattorilla sisään hengitettynä höyrynä aiheuttaa – mahdollisesti tokoferyyliasetaatin takia – keuhkovaurioita, joiden oireina ovat muun muassa hengitysvaikeudet, hengästyminen tai rintakivut. Lisäksi on ilmennyt oksentelua, ripulia, väsymystä tai kuumeisuutta. 2019 USA:ssa ilmeni noin 2000 sähkösavukkeiden käyttöön liittyvää hengityselinvauriotapausta. 39 henkilöä kuoli näihin vaurioihin.
Melonta kesäolympialaisissa 2020 – naisten koskimelonnan kanadalaisyksikkö

Naisten koskimelonnan kanadalaisyksikkö Tokion kesäolympialaisissa 2020 kilpaillaan 25.–27. heinäkuuta 2020 Kasai Canoe Slalom Centressä. Kilpailuun osallistuu 17 urheilijaa.
Karsinnat.
Olympialaisiin pääsee 17 urheilijaa. Näistä 11 valitaan vuoden 2019 MM-kilpailujen perustella. Viisi paikkaa on jaossa alueellisissa mestaruuskilpailuissa siten, että jokainen viidestä alueesta saa yhden paikan. Näiden lisäksi isäntämaa Japanille myönnetään yksi kiintiöpaikka. Kaikki paikat ovat maakohtaisia paikkoja eikä niitä ole sidottu sen saavuttaneeseen urheilijaan. Yhdestä maasta saa osallistua korkeintaan yksi urheilija.
Melonta kesäolympialaisissa 2020 – naisten koskimelonnan kajakkiyksikkö

Naisten koskimelonnan kajakkiyksikkö Tokion kesäolympialaisissa 2020 kilpaillaan 28.–29. heinäkuuta 2020 Kasai Canoe Slalom Centressä. Kilpailuun osallistuu 24 urheilijaa.
Karsinnat.
Olympialaisiin pääsee 24 urheilijaa. Näistä 18 valitaan vuoden 2019 MM-kilpailujen perustella. Viisi paikkaa on jaossa alueellisissa mestaruuskilpailuissa siten, että jokainen viidestä alueesta saa yhden paikan. Näiden lisäksi isäntämaa Japanille myönnetään yksi kiintiöpaikka. Kaikki paikat ovat maakohtaisia paikkoja eikä niitä ole sidottu sen saavuttaneeseen urheilijaan. Yhdestä maasta saa osallistua korkeintaan yksi urheilija.
Melonta kesäolympialaisissa 2020 – miesten koskimelonnan kajakkiyksikkö

Miesten koskimelonnan kajakkiyksikkö Tokion kesäolympialaisissa 2020 kilpaillaan 28.–30. heinäkuuta 2020 Kasai Canoe Slalom Centressä. Kilpailuun osallistuu 24 urheilijaa.
Karsinnat.
Olympialaisiin pääsee 24 urheilijaa. Näistä 18 valitaan vuoden 2019 MM-kilpailujen perustella. Viisi paikkaa on jaossa alueellisissa mestaruuskilpailuissa siten, että jokainen viidestä alueesta saa yhden paikan. Näiden lisäksi isäntämaa Japanille myönnetään yksi kiintiöpaikka. Kaikki paikat ovat maakohtaisia paikkoja eikä niitä ole sidottu sen saavuttaneeseen urheilijaan. Yhdestä maasta saa osallistua korkeintaan yksi urheilija.
Henry Irving

John Henry Brodribb eli Henry Irving, joskus myös J. H. Irving, (6. helmikuuta 1838 – 13. lokakuuta 1905) oli englantilainen näyttelijä.
John Irving tunnettiin etenkin tulkinnoistaan ja rooleistaan Shakespearen näytelmissä.
Elämä.
Henry Irving syntyi Somersetissä Englannissa 6. helmikuuta vuonna 1838. Irving kuoli 13. lokakuuta vuonna 1905 kauan kestäneeseen katarriin.
Pikkukehrääjä

Pikkukehrääjä ("Setopagis parvula") on kehrääjiin kuuluva lintulaji. Lajia tavataan laajalta alueelta Etelä-Amerikasta. Aikaisemmin sitä pidettiin samana lajina venezuelankehrääjän ("Setopagis heterura") kanssa.
Koko ja ulkonäkö.
Pikkukehrääjä voi kasvaa 19–21 cm pitkäksi. Lajin sukupuolet eroavat hieman toisistaan ulkonäöltään. Yleisväritykseltään pikkukehrääjä on harmahtavanruskean kirjava ja harmain se on päälaeltaan. Selässä on mustia viiruja. Koiraan siivissä on valkoinen siipijuova ja valkoisia pilkkuja. Naaraspikkukehrääjällä siipiviivaa ei ole ja pilkut ovat ruskehtavia. Koiraan pyrstössä on uloimpien sulkien päässä hieman valkoista. Kaulassa on oranssinruskea kaulus ja kurkussa on valkoinen läikkä, joka voi naaraalla olla ruskeahko. Pikkukehrääjän rinnassa on viiruja.
Levinneisyys ja elinympäristö.
Pikkukehrääjän levinneisyysalue ulottuu Amazonin altaalta Perusta ja Brasiliasta etelään aina Argentiinan keskiosiin saakka. Lintu tavataan molenlaisista elinympäristöistä muun muassa galleriametsistä, savanneilta, pensaikoista ja tiheiköistä. Laji on yöaktiivinen ja lepää päivisin maassa. Pikkukehrääjä pyydystää ravinnokseen lentäviä hyönteisiä. Sen pesimäkausi on elokuusta marraskuulle ja pesä sijaitsee pensaan alla maassa.
Suomen Nuorisokuoro

Suomen Nuorisokuoro () on kaksikielinen (suomi-ruotsi) kansallinen nuorisokuoro. Kuoro tarjoaa 16–30-vuotiaille laulajille ympäri Suomea mahdollisuuden luoda korkeatasoista vokaalimusiikkia. Suomen Nuorisokuoroa johtaa palkittu kuoronjohtaja Elisa Huovinen. Kuoroa hallinnoi DUNK - De Ungas Musikförbund i Svenskfinland.
Suomalainen, pohjoismainen ja balttilainen musiikki toimii ohjelmiston perustana, mutta kuoro laulaa ennakkoluulottomasti myös monia muita tyylilajeja eri kulttuureista.
Historia.
Kuoron perusti tammikuussa 2019 DUNK - De Ungas Musikförbund i Svenskfinland yhteistyössä Svenska kulturfondenin kaksikielisen Hallå-hankkeen kanssa.
Kuoro antoi ensikonserttinsa "Sydämeni salaisuudet" Helsingin Johanneksenkirkossa 6.10.2019.
Lähteet.
finlandsungdomskor.fi
Natasha Little

Natasha Little (s. 2. lokakuuta 1969 Liverpool, Lancashire, Englanti) on englantilainen näyttelijä. Hän on näytellyt muun muassa televisiosarjoissa "Yövahti", "War of the Worlds" ja elokuvassa "Mr. Nobody" (2010). 
Little on naimisissa näyttelijä Bo Porajin kanssa ja heillä on kaksi poikaa.
Vicente Coves

Vicente Coves (s. 1982 Jaén) on espanjalainen kitaristi.
Coves asui Linaresissa vuoteen 1997, jolloin muutti Granadaan. Samana vuonna hänestä tuli Pepe Romeron oppilas. Hän on esiintynyt monissa maissa 11-vuotiaasta asti sellaisten orkesterien kuin Buenos Airesin filharmonisen orkesterin, n, Espanjan kansallisorkesterin ja Qatarin filharmonikkojen kanssa. Hänen kanssaan yhteistyötä tehneiden kapellimestarien joukossa ovat olleet Jean-Jacques Kantorow, Adrian Leaper, Isaac Karabtchevsky, Juanjo Mena, Miquel Ortega, Enrique Diemecke, Manuel Coves ja John Neschling. Esiintyjiä, joiden kanssa Coves on soittanut, ovat olleet muiden muassa Pepe Romero, María Bayo, Esperanza Fernández, Horacio Ferrer ja Enrique Morente.
Coves sai vuonna 2008 Moskovan konservatorion Rubinstein-mitalin. Hän on Euroopan kitarajärjestön perustaja ja puheenjohtaja. Hän on levyttänyt Naxos-levymerkille.
Naja Abelsen

Naja Abelsen (s. 19. huhtikuuta 1964 Brønderslev, Tanska) on tanskalais-grönlantilainen taidemaalari ja kuvittaja. Hän on kuvittanut lasten- ja oppikirjoja sekä suunnitelut logoja ja grönlantilaisia postimerkkejä.
Lapsuus ja nuoruus.
Abelsen syntyi Brønderslevissa Tanskassa vuonna 1964. Hänen isänsä on grönlantilainen opettaja Adolf Konrad Boas Henrik Abelsen ja äiti on tanskalainen Kirsten Fokdal joka vanhainkodin johtaja. Abelsen vietti lapsuutensa Frederikssundissa Tanskassa. Vuonna 1971 hän muutti Qaqortoqiin, Etelä-Grönlantiin jossa asui vuoteen 1980 asti. Hän omaksui tuona aikana grönlantilaisen- ja tanskalaisenkulttuurin joiden vaikutukset näkyvät hänen teoksissan.
Taide.
Abelsen on kuvittanut lasten- ja oppikirjoja, suunnitellut logoja ja 18 grönlantilaista postimerkkiä. Hänen postimerkkinsä ”Haavoittuvat eläinlajit” () valittiin vuonna 2013 vuoden postimerkiksi. Valinnan suorittivat postimerkkien keräilijät ympäri maailman. Postimerkin kuvassa on jääkarhu ja se julkaistiin yhteistyössä Israelin postilaitoksen kanssa.
Abelsenin piirustustyyli on naturalistinen mutta hän ei pyri kuvissaan valokuvamaisuuteen. Hänen saa kuviensa aiheet Grönlannista, sen myyteistä ja legendoista. Niissä on kuvattu ihmisiä, eläimiä, shamaaneja, rakkautta ja tanssia. Hän piirtää kuvansa musteella ja vesiväreillä. Hän on pitänyt lukuisia taidenäyttelyitä Grönlannissa, Tanskassa ja Yhdysvalloissa.
Abelsen on opiskellut useissa oppilaitoksiassa taidetta ennen kun hän valmistui Danmarks Design Skolesta jossa opiskeli vuosina 1990–1996. 
Abelsen avasi oman gallerian Ærøskøbingissa Ærø saarella Tanskassa vuonna 2017. Hän on asunut saarella vuodesta 2010 lähtien.
Bo Poraj

Bohdan ”Bo” Poraj-Pstrokonski (s. 1973 Ealing, Lontoo, Yhdistynyt kuningaskunta) on englantilainen näyttelijä. Hän näyttelee muun muassa televisiosarjoissa "Miranda", "The Musketeers" ja "Tohtorit".
Poraj on naimisissa näyttelijä Natasha Littlen kanssa ja heillä on kaksi poikaa.
Jarkko Stenius

Jarkko Stenius (s. 1972) on suomalainen kirjailija, mielenharjoittamisen sekä kehonhuollon kouluttaja, thainyrkkeilyvalmentaja sekä entinen ammattilaisurheilija.
Stenius pitää koulutuksia, seminaareja ja retriittejä eri puolilla Suomea sekä Espanjaa, Thaimaata, Balia ja Laosia, sekä valmentaa yksityisopetuksella thainyrkkeilyä, kehonhuoltoa ja mielenharjoittamista. Lisäksi hän kiertää kouluissa kertomassa elämäntarinaansa varoittavana mutta samalla muutokseen kannustavana esimerkkinä nuorille.
Tausta.
Stenius syntyi vuonna 1972 Helsingissä. Perhe hajosi hänen ollessaan kaksivuotias. Steniuksen isä oli ammatiltaan betoniraudoittaja, mutta kavereilleen Stenius kertoi vaihtelevasti tämän olevan kuollut tai työskentelevän lentokapteenina ulkomailla.
Stenius haki roolimalleja toimintaelokuvista. 11-vuotiaana hän katsoi ihannoida Rambon hahmoa katsottuaan tästä kertovan elokuvan. Elokuvan inspiroimana hän aloitti kuntoilun ja voitti muutamaa vuotta myöhemmin nuorten painonnoston Suomen mestaruuden. 17-vuotiaana Stenius aloitti potkunyrkkeilyn ja myöhemmin thainyrkkeilyn.
22-vuotiaana Stenius liittyi Ranskan muukalaislegioonaan, mutta koki sen pettymykseksi, koska se ei ollut hänen odottamansa rankka ja haastava kokemus.
Vuonna 2000 Stenius oli thainyrkkeilyn maailmanmestaruus-rankinglistan toisella sijalla. Kamppailulajiuransa ohella Stenius työskenteli portsarina vuoteen 2017 asti.
Thaimaassa oleskellessaan Stenius päätyi vankilaan kahdeksaksi päiväksi väkivaltaisen käytöksen vuoksi. Hänet palautettiin vapautumisensa jälkeen lentokoneella Suomeen. Stenius palasi Thaimaahan vuonna 2010 osallistuakseen buddhalaisen luostarin retriittiin, mikä katkaisi lopulta hänen päihde- ja väkivaltaongelmansa.
Stenius on kiertänyt kouluissa kertomassa elämäntarinaansa varoittavana esimerkkinä nuorille.
Kamppailu-ura thainyrkkeilijänä:.
Tunnettuja vastustajia: 
Jörgen Kruth, Larry Lindwall, Robert Kurka, Andreas Sidon, Kaoklai Kaennorsing, Vichit Sengkai, Topi Helin.
Ian O’Brien

 
Ian O'Brien (s. 3. maaliskuuta 1947 Wellington, Uusi Etelä-Wales) on australialainen uimari ja olympiavoittaja.
O'Brien voitti 17-vuotiaana olympiakultaa Tokion 1964 olympialaisten 200 metrin rintauinnissa maailmanennätysajalla 2.27,8. Lisäksi hän saavutti pronssia 4 × 100 metrin sekauintiviestissä. Méxicon olympialaisissa 1968 hän sijoittui sekauintiviestissä neljänneksi ja 100 metrin rintauinnissa kuudenneksi eikä selviytynyt 200 metrin rintauinnissa loppukilpailuun.
O'Brien voitti Kansainyhteisön kisoissa viisi kultamitalia vuosina 1962 ja 1966. Hän lopetti uintiuransa vuoteen 1968.
Richard Roth

Richard William ”Dick” Roth (26. syyskuuta 1947 Palo Alto, Kalifornia – 23. syyskuuta 2025) oli yhdysvaltalainen uimari ja olympiavoittaja.
Roth ui 400 metrin sekauinnissa vuonna 1964 maailmanennätyksen 4.48,6. Tokion olympialaisissa 1964 hän sairastui umpilisäketulehdukseen mutta lykkäsi hänelle määrättyä leikkausta kolmella päivällä päästäkseen osallistumaan olympialaisissa 400 metrin sekauintiin, jossa hän voitti kultaa uudella maailmanennätysajalla 4.45,4.
Vuonna 2025 hän julkaisi omaelämäkerran "Swimmer, Hippie, Cowboy".
John Nelson

John Maurer Nelson (s. 8. kesäkuuta 1948 Chicago, Illinois) on yhdysvaltalainen uimari ja olympiavoittaja.
Nelson saavutti 1 500 metrin vapaauinnissa hopeaa Tokion olympialaisissa 1964 ajalla 17.03,0. Samoissa kisoissa hän sijoittui 400 metrin vapaauinnissa viidenneksi. Seuraavina vuosina hän paranteli 400 metrin vapaauinnin maailmanennätystä. Méxicon olympialaisissa 1968 hän voitti kultaa 4 × 200 metrin vapaauintiviestissä ja saavutti pronssia 200 metrin vapaauinnissa sekä sijoittui kuudenneksi 400 metrin vapaauinnissa ja kahdeksanneksi 1 500 metrin vapaauinnissa.
One Times Square

One Times Square (tunnetaan myös nimillä 1475 Broadway, New York Times Building, New York Times Tower) on New Yorkin Manhattanilla sijaitseva, vuonna 1904 valmistunut pilvenpiirtäjä.
Rakennus rakennettiin alun perin sanomalehti "The New York Timesille". Lehden pääkonttori sijaitsi rakennuksessa kahdeksan vuoden ajan.
William Yorzyk

William Albert "Bill" Yorzyk Jr. (29. toukokuuta 1933 Northampton, Massachusetts – 2. syyskuuta 2020) oli yhdysvaltalainen uimari ja olympiavoittaja.
Yorzyk voitti Pan-Amerikan kisoissa 1955 kultaa 4 × 200 metrin vapaauintiviestissä. Melbournen olympialaisissa 1956 hän voitti kultaa 200 metrin perhosuinnissa, joka oli ensi kertaa olympialaisten ohjelmassa. Hän ui kaikkiaan 11 maailmanennätystä.
Salinen piirikunta (Arkansas)

Salinen piirikunta () on Yhdysvaltojen Arkansasin osavaltiossa sijaitseva piirikunta. Sen väkiluku oli 121 421 vuonna 2018 ja sen pinta-ala on 1 900 neliökilometriä. Bentonin kaupunki on piirikunnan hallintokeskus.
Piirikunta perustettiin 2. marraskuuta 1835.
Väestö.
Salinen piirikunnan asukkaista 85,9 prosenttia on valkoisia, 6,4 prosenttia mustia ja 4,46 prosenttia latinalaisamerikkalaisia. 98,5 prosenttia asukkaista on Yhdysvaltain kansalaisia. Piirikunnan väestön keski-ikä on 39 vuotta.
Muzharul Islam

Muzharul Islam (25. joulukuuta 1923 – 15. heinäkuuta 2012) oli bangladeshilainen arkkitehti, kaupunkisuunnittelija, kouluttaja ja aktivisti. Häntä on pidetty alueellisen modernismin pioneerina Etelä-Aasiassa sekä Bangladeshin modernin arkkitehtuurin ja bengalilaisen modernismin edelläkävijänä. Arkkitehtina ja poliittisena aktivistina hän auttoi Bangladeshin institutionaalista kehitystä kutsumalla muita arkkitehteja työskentelemään Bangladeshissa. Kutsuttuja olivat muun muassa Louis Kahn, Richard Neutra, Stanley Tigerman, Paul Rudolph, Robert Boughey ja Konstantinos Doxiadis . 
Nuoruus.
Muzharul Islam syntyi 25. joulukuuta 1923 Murshidabadissa. Hän muutti Yhdysvaltoihin vuonna 1950 ja suoritti siellä kandidaatin tutkinnon arkkitehtuurista Oregonin yliopistosta. Vuonna 1956 hän sai stipendin trooppisen arkkitehtuurin opiskeluun Architectural Association School of Architecture -kouluun Lontoossa. Vuonna 1961 hän suoritti jatko-opinnot Paul Rudolphin johdolla Yalen yliopistossa. Yalessa Stanley Tigerman oli yksi hänen luokkatovereistaan, ja siellä hän otti yhteyttä Louis Kahniin. Muzharul Islam aloitti uransa suunnittelemalla kaksi rakennusta Shahbagin alueelle vuonna 1955: Dhakan yliopiston kirjaston ja Taideteollisuuden korkeakoulun. Vuosina 1958–1964 Islam toimi Itä-Pakistanin hallituksen vanhempana arkkitehtina.
Ura.
Hänen tärkein työnsä syntyi, kun Pakistanin kuvernöörikonferenssi päätti vuonna 1959 presidentti Ayub Khanin johdolla, että Dhaka on Pakistanin "toinen pääkaupunki". Hallitus päätti rakentaa pääomakompleksin Sher-e-Bangla Nagariin, Dhakaan. Muzharul Islam sai suunnitella Bangladeshin kansalliskokouksen rakennuksen, Jatiyo Sangsad Bhabanin. Hän toi opettajansa Louis Kahnin mukaan projektiin tekemään merkittävää työtä tulevalle sukupolvelle. Islam teki tiivistä yhteistyötä hänen kanssaan vuodesta 1965 Kahnin kuolemaan asti vuoteen 1973. 
Kahnin ohella hän toi Paul Rudolphin ja Stanley Tigermanin työskentelemään Bangladeshiin, ja kolmikko tunnetaan nimellä "American Trio" . "Trion" lisäksi Bangladeshin arkkitehtuuria hallitsi 1950-luvulta lähtien Islamin monumentaalinen tyyli. 
Hänen tärkeimpiä töitään ovat: Jahangirnagar Yliopisto, Chittagong Sairaala, pääkirjasto, Charukala instituutti, Azimpur Estate, Rangmati Township ja monet ammattikorkeakoulut. Islam teki Dhakan kaupungin yleissuunnitelman. Hän loi myös logon Bangladeshin hallitukselle. 
Palkinnot.
Bangladeshin arkkitehti-instituutti julkaisi vuonna 2000 dokumentin Elokuva Mazharulin islamista, jonka nimi oli "Tini (The Architect)". Ohjaajana oli Enamul Karim Nirjhar. 
kuolema.
Muzharul Islam kuoli 15. heinäkuuta 2012 kello 00.06 Dhakassa, Bangladeshissa. Hän oli 88-vuotias. 
Julkaisut.
Jotkut julkaisut esittelivät Muzharul Islam:
Rouwen Hennings

Rouwen Hennings (s. 28. elokuuta 1987 Bad Oldesloe) on saksalainen jalkapalloilija, pelipaikaltaan hyökkääjä. Hän edustaa Bundesliigassa pelaavaa Fortuna Düsseldorfia.
Hennings pelasi Hamburger SV:n juniori- ja reservijoukkueissa sekä lainalla Osnabrückin ja St. Paulin joukkueissa kunnes St. Pauli osti hänet vuonna 2009. Kaudella 2010–2011 hän pelasi ensimmäiset 16 otteluaan 1. Bundesliigassa ja teki niissä yhden maalin.Kesällä 2012 hän siirtyi Karlsruheen ja kesällä 2015 englantilaisseura Burnleyyn. Kauden 2016–2017 hän pelasi lainalla Fortuna Düsseldorfissa, jonka omistukseen hän siirtyi kesällä 2017. Keväällä 2018 Düsseldorf nousi 1. Bundesliigaan. Kaudella 2018–2019 Hennings pelasi Bundesliigassa 29 ottelua ja teki niissä seitsemän maalia. Kauden 2019–2020 alussa hän teki Bundesliigassa 11 ottelussa yhdeksän maalia, muun muassa hattutempun marraskuussa Schalkea vastaan tasapeliin 3–3 päättyneessä ottelussa. Koko kauden aikana hän pelasi 32 bundesliigaottelua ja teki niissä 15 maalia. Hän oli koko sarjan maalintekijätilastossa viides. Saksan cupissa hän teki neljässä ottelussa neljä maalia.
Hennings on pelannut Saksan alle 19-, alle 20- ja alle 21-vuotiaiden maajoukkueissa.
Heinilä

Heinilä on suomalainen sukunimi, joka on muun muassa seuraavilla henkilöillä:
Uinnin maailmanmestaruuskilpailut 2019

Uinnin maailmanmestaruuskilpailut 2019 järjestettiin Gwangjussa, Etelä-Koreassa 12.–28. heinäkuuta. Kisojen menestyneimmät maat olivat Kiina, Yhdysvallat ja Venäjä. Menestynein uimari oli yhdysvaltalainen Caeleb Dressel, joka voitti kuusi kultamitalia ja sai kaksi hopeaa.
Megálo Kástro

Megálo Kástro (, , ”Suuri linna”) voi viitata seuraaviin paikkoihin Kreikassa:
Istron

Istron () oli antiikin aikainen kaupunki ja kaupunkivaltio ("polis") Kreetan saarella Kreikassa. Sen kaupunkikeskus sijaitsi nykyisessä Priniátikos Pýrgoksessa lähellä nykyisiä Ístron ja Kaló Chorión kyliä. 
Maantiede.
Istronin poliksen kaupunkikeskus sijaitsi lähellä nykyisin Mirampéllonlahtena tunnetun lahden lounaisrantaa, nykyisen antiikin aikaisesta kaupungista nimensä saaneen Ístron kylän sekä Kaló Chorión kylän alueilla. Se sijaitsi rannikon lähellä olleella kukkulalla, joka on nykyisin merenpinnan nousun seurauksena pieni niemi, joka tunnetaan nimellä Nisí Panteleímonos. Kaupungin ja saman paikan varhaisempien, esihistoriallisten kohteiden arkeologinen alue tunnetaan nykyisin nimellä Priniátikos Pýrgos. Istronin kaupunkivaltion hallussa olleen alueen kooksi on arvioitu noin 25–100 neliökilometriä. Kaupungin läheltä virtasi joki, joka sai kaupungin mukaan myös nimen Istron.
Historia.
Istronin kaupunkikeskuksen paikalla Priniátikos Pýrgoksessa on ollut asutusta jo neoliittisella ja minolaisella kaudella.
Istronin antiikin aikaisen kaupungin vaiheista tiedetään antiikin lähteistä vain vähän. Vaikka se on luetteloitu polikseksi eli itsenäiseksi kaupunkivaltioksi, sen todellinen asema klassisella kaudella tunnetaan kuitenkin huonosti. Kaupunki oli polis varmuudella vasta hellenistisellä kaudella 200-luvulle eaa., jolloin se oli yksi Kreetan kaupungeista, joka teki sopimuksen Miletoksen kanssa. Istron toimi satamana sisämaan kaupungeille. Kaupungin kansalaisesta käytettiin etnonyymiä "Istrōnios" ().
100-luvulle eaa. mennessä Istron vaikuttaa päätyneen osaksi suurempaa ja vahvempaa Laton polista. Paikka säilyi asuttuna roomalaisella ja bysanttilaisella kaudella. Priniátikos Pýrgoksen arkeologisia kaivauksia on suorittanut Irish Institute of Hellenic Studies at Athens eli Irlannin arkeologinen instituutti vuodesta 2007.
Rakennukset ja löydökset.
Istronin kaupunkikeskuksen paikalta on tehty löytöjä pitkältä ajalta. Antiikin aikainen kaupunki on ollut ympäröity muurein, ja kaupunginmuurista on säilynyt noin 1,5 metriä paksuja osia kaupungin niemen luoteisosassa. Merkittävimmät rakennuslöydöt sijaitsevat niemen kaakkoisosassa ja etelärinteessä. Piirtokirjoitusten perusteella kaupungissa oli sen suojelijalle Athene Poliaalle omistettu pyhäkkö. Sinne asetettiin julkisesti näkyville poliksen tekemät päätökset. Istronista löydetty keramiikka ajoittuu pääosin 600-luvulta 300-luvulle eaa.
Mike Frantz

Mike Frantz (s. 14. lokakuuta 1986 Saarbrücken) on saksalainen jalkapalloilija. Hän on pelipaikaltaan keskikenttäpelaaja. Hän edustaa Bundesliigassa pelaavaa Freiburgia ja on joukkueensa kapteeni.
Frantz aloitti liigauransa Borussia Neunkirchenissä kaudella 2004–2005. Hän siirtyi vuonna 2006 Saarbrückeniin ja vuonna 2008 Nürnbergiin. Ensimmäiset ottelunsa 1. Bundesliigassa hän pelasi kaudella 2009–2010. Kaikkiaan hän pelasi Nürnbergissä 109 pääsarjaottelua ja teki niissä kahdeksan maalia. Kesällä 2014 hän siirtyi Freiburgiin, joka keväällä 2015 putosi 2. Bundesliigaan mutta palasi sieltä vuotta myöhemmin takaisin pääsarjaan. Freiburgissa Frantz on kauden 2019–2020 loppuun mennessä pelannut 119 pääsarjaottelua ja tehnyt niissä kuusi maalia.
Keraia

Keraia (, ) oli antiikin aikainen kaupunki ja kaupunkivaltio ("polis") Kreetan saarella Kreikassa. Sen kaupunkikeskus sijoitetaan lähelle nykyistä Plataniáksen kunnan Mesklán kylää.
Maantiede.
Keraia sijaitsi Kreetan läntisissä keskiosissa, oletettavasti nykyisen Mesklán kylän tienoilla. Kaupunki oli rakennettu kahdelle tai kolmelle kukkulalle, jotka tunnetaan nykyisin nimillä Teichídia, Poulé ja Zagré (Zagropapoúra). Keraian kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä. 
Historia.
Keraian historiasta ei tiedetä juuri mitään. Myös sen asema poliksena eli itsenäisenä kaupunkivaltiona tunnetaan huonosti. Se oli polis varmuudella hellenistisellä kaudella, mutta sen luettelointi jo klassisen kauden polikseksi perustuu lähinnä siihen, että sen tiedetään lyöneen omaa hopearahaa noin vuosina 330–280/270 eaa. 
Hellenistisellä kaudella Keraia oli mukana Kreetan liitossa, joka teki liiton Eumenes II:n kanssa. Kaupungin paikka säilyi asuttuna ainakin roomalaiselle kaudelle saakka. Kaupungin kansalaisesta käytettiin etnonyymejä "Keraïtas" (), "Keraiitēs" () ja "Keretēs" (). 
Rakennukset ja löydökset.
Keraian kaupungin paikalta Teichídian ja Poulén kukkuloilta on löydetty linnoitusmuurien ja muiden linnoitteiden jäänteitä. Zagrén kukkulalta on löydetty puolestaan roomalaisaikaisten talojen jäänteitä. Kaupungin paikasta etelään on löydetty kahden vartioaseman jäänteet, toinen nykyisessä Ellinikóssa ja toinen Vyssalóporoksessa.
Khersonesos (Kreetan länsirannikko)

Khersonesos (, ) oli antiikin aikainen kaupunki Kreetan saarella Kreikassa. Se sijaitsi saaren länsirannikolla noin 2,5 kilometriä länsiluoteeseen nykyisestä Kíssamoksen kunnan Keramotín kylästä. 
Khersonesoksen kaupungista ei tiedetä juuri mitään. Sitä ei ole luetteloitu saaren polisten eli kaupunkivaltioiden joukkoon. Antiikin kirjallisuudessa kaupungin mainitsee lähinnä Ptolemaios. Strabon mainitsee kreetalaisen Khersonisoksen kaupungin, joka oli vastapäätä Kyrenaikaa, mutta on epäselvää, viittaako se samaan kaupunkiin; joskus on tulkittu, että Kreetan etelärannikolla olisi ollut toinen Khersonesoksen kaupunki.
Kreetan länsirannikon Khersonisosta tai mahdollista etelärannikon Khersonisosta ei tule sekoittaa tunnetumpaan Khersonasoksen eli Khersonesoksen kaupunkiin nykyisen Chersónisoksen kaupungin paikalla saaren pohjoisrannikolla.
Kypséli

Kypséli (, ”Mehiläispesä”) voi viitata seuraaviin paikkoihin Kreikassa:
Yksitoista minuuttia

Yksitoista minuuttia (alkuteos "Onze Minutos") on Paulo Coelhon kirjoittama romaani vuodelta 2003. Brasilialaisesta Mariasta kertova teos on yksi Coelhon luetuimmista kirjoista.
Juoni.
Brasilian sisämaassa, kaukana rannikon metropoleista, elää nuori Maria. Hän on kaunis ja tietoinen asianlaidasta. "Kauneuden voima; entä millainen rumien naisten maailma mahtoi olla?", kirjassa kysytään retorisesti. Maria matkustaa Rio de Janeiroon, tapaa sveitsiläisen miehen, jonka mukana hän matkaa Geneveen ryhtyäkseen malliksi. Mallin ura ei ota urjetakseen, Marian rahat alkavat loppua ja hän päättää kokeilla seksityötä. Asiakkaat hän hankkii eräästä bordellista Rue de Bernen varrella, bordellin isäntä ottaa pienen osan ilotyttöjen tuloista ja on erittäin tarkka työturvallisuuden suhteen. Marian aikeena on palata kotikonnuilleen varakkaana naisena ja ostaa maatila. Sveitsissä on toki muitakin työmahdollisuuksia, mutta Maria tajuaa että hänen tilanteessaan pääomaa kertyy näppärimmin seksityöstä.
Ilotyttöjen sääntöihin kuuluu, että asiakkaaseen ei saa rakastua. Maria rikkoo tätä sääntöä. Hän rakastuu kuvataiteilija Ralfiin, joka näkee hänessä "valoa". Maria on päättänyt, että hän työskentelee ilotyttönä yhden vuoden. Ilotytön ammatissa tulot korreloivat negatiivisesti työkokemuksen ja kertyneiden työvuosien määrän suhteen. Maria tiedostaa asian. Maria tutustuu myös sadomasokismiin erään englantilaisen yksityisasiakkaansa kanssa. Sadomasokismin kautta Maria löytää itsestään ulottuvuuksia, joiden olemassaolo oli hänelle aiemmin täysin tuntematon.
Lars Anders Tomter

Lars Anders Tomter (s. 30. marraskuuta 1959 Furnes) on norjalainen alttoviulisti.
Tomterin opettajien joukossa olivat Leif Jørgensen, Max Rostal ja Sándor Végh. Tomter sai vuonna 1986 ensipalkinnon Kansainvälisessä Maurice Vieux -alttoviulukilpailussa. Hän on esiintynyt sellaisten kapellimestarien kuin Marc Albrechtin, Vladimir Ashkenazyn, Sylvain Cambrelingin, Dennis Russell Daviesin, Olari Eltsin, Daniele Gattin, Manfred Honeckin, Eivind Gullberg Jensenin, Juha Kankaan, Krzysztof Pendereckin, Okko Kamun, Arvīds Jansonsin, Dmitri Kitajenkon, Ken'ichiro Kobayashin, Ervin Lukácsin, Nello Santin, Jukka-Pekka Sarasteen, Ulf Schirmerin, John Storgårdsin, Yan Pascal Tortelierin, Muhai Tangin ja Hans Vonkin johdolla. 
Tomter on aktiivisesti tukenut uutta musiikkia ja muun muassa kantaesittänyt Ragnar Söderlindin, Erkki-Sven Tüürin, Rolf Wallinin sekä Anders Eliassonin konsertot soittimelleen. Hän on myös levyttänyt Vagn Holmboen konserton Norrköpingin sinfoniaorkesterin, Poul Rudersin konserton Aarhusin sinfoniaorkesterin ja Egil Hovlandin konserton Oslon filharmonisen orkesterin kanssa. 
Tomter on toiminut Norjan valtiollisen musiikkikorkeakoulun professorina ja vuodesta 2013 Tanskan kuninkaallisen musiikkikonservatorion avustavana professorina. Tomterin instrumentti on Gasparo da Salòn alttoviulu vuodelta 1590.
Pippurinuoliainen

Pippurinuoliainen ("Lefua echigonia") on kivennuoliaisten (Nemacheilidae) heimoon kuuluva kalalaji, joka soveltuu akvaariossa pitoon. Sitä tavataan luonnonvaraisena Japanissa Aasiassa.
Aleksei Bondarev

Aleksei Andrejevitš Bondarev (, s. 9. tammikuuta 1983 Öskemen, Kazakstan) on venäläinen uransa päättänyt jääkiekkopuolustaja. Hän toimii kaudella 2023–2024 VHL-seura Omskije Kryljan apuvalmentajana.
Bondarev edusti KHL-urallaan Avangard Omskia, Spartak Moskovaa, Lokomotiv Jaroslavlia, Metallurg Magnitogorskia, Traktor Tšeljabinskia, TsSKA Moskovaa ja Neftehimik Nižnekamskia. Hän toimi Spartak Moskovan varakapteenina kaudella 2017–2018.
Tilastot.
Lähde:
Boeing Commercial Airplanes

Boeing Commercial Airplanes eli BCA on yhdysvaltalaisten Boeing-yhtiöiden liiketoimintayksikkö, joka suunnittelee ja rakentaa liikennelentokoneita, ja tukee asiakkaitaan päivittäisessä lentotoiminnassa tarjoten mm. huolto- ja koulutuspalveluita. Yksikön pääkonttori sijaitsee Washingtonin Rentonissa, mutta maailmanlaajuisesti sillä on toistakymmentä toimitilakokonaisuutta. Yksikköön kuuluvat myös entisen Douglas Aircraftin omaisuuserät, jotka siirtyivät sille Boeingin ja McDonnell-Douglas-yhtiöiden fuusiossa vuonna 1997. Vuonna 2016 yksiköllä oli 78 000 työntekijää.
Organisaatio.
Tytäryhtiöt
Tuotteet.
Lähes kaikki yhtiön käyttämät mallinimet ovat muotoa 7X7, jossa X on vaihtuva numero. Mallinimen jälkiosa viittaa malliin sarjan sisällä. Joissain mallinimissä on lisätietotunniste, esim. 777-200LR. Harvemmin käytetään ns. laajennettua mallinimeä, jossa on lopun nollien tilalla yksilöllinen asiakastunniste, esim. 757-2QB. Tällä yksilöidään kunkin asiakkaan tilaama varustelu. Tästä käytännöstä Boeing luopui vuonna 2016.
Nykyiset lentokonemallit:
Fodiator

Fodiator on liitokalojen (Exocoetidae) heimoon kuuluva suku. Suvusta tunnetaan 2 lajia.
Hirundichthys

Hirundichthys on liitokalojen (Exocoetidae) heimoon kuuluva suku. Suvusta tunnetaan 12 lajia.
Oxyporhamphus

Oxyporhamphus on liitokalojen (Exocoetidae) heimoon kuuluva suku. Suvusta tunnetaan 2 lajia.
Toyota Corolla (2001)

Toyota Corolla E120 on Toyota Corollan yhdeksännen sukupolven malli, jota valmistettiin vuosina 2001–2007. Se korvasi edeltäneen E110-mallin, ja seuraajaksi tuli E150. Hatchback-mallit korvattiin Toyota Auriksella.
Toyota Corolla (2001–2007).
Yhdeksännen sukupolven Corolla esiteltiin Suomessa joulukuussa 2001. Uudistus oli perusteellisin Corollan mallihistoriassa sitten etuvetoon siirtymisen. Ulkomitoiltaan malli kasvoi huomattavasti edeltäjäänsä verrattuna, ja sisätiloja suurensi merkittävästi akselivälin kasvu 13,5 senttimetrillä sekä korkeuden lisääntyminen yhdeksällä senttimetrillä. Corolla siirtyi näin luokkansa ahtaimmista malleista tilavimpien joukkoon. Korimalleina olivat kolmi- ja viisioviset hatchbackit, neliovinen sedan ja viisiovinen farmari. Hatchbackit erosivat ulkonäöltään hieman muista korimalleista. Viisiovista myytiin Japanissa nimellä Toyota Allex.
Vuoden 2002 Euro NCAP -kolaritestistä Corolla sai tulokseksi neljä tähteä viidestä.
Moottorivalikoimassa olivat 1,4- (97 hv) ja 1,6-litraiset (110 hv) VVT-i-bensiinimoottorit sekä 2,0-litrainen (90/110 hv) suorasuihkutteinen dieselmoottori.
Perusmalli oli Linea Terra, jonka varusteluun sisältyi muun muassa neljä turvatyynyä, ABS-jarrut, kauko-ohjattava keskuslukitus, sähköikkunat edessä ja radio/CD-soitin.
Linea Solissa oli lisäksi muun muassa etusumuvalot, nahkaverhoiltu monitoimiohjauspyörä, sähköikkunat takana ja Optitron-mittaristo.
Suorituskykyisin malli oli T Sport, jossa oli Toyota Celicasta peräisin oleva 1,8-litrainen (192hv) bensiinimoottori. Vaihteisto oli kuusivaihteinen ja alusta 20 millimetriä normaaleja malleja matalampi. Varusteluun kuului 16 tuuman kevytmetallivanteet, ajonvakautusjärjestelmä ja automaatti-ilmastointi.
Corollan vakiovarusteisiin lisättiin ilmastointi maaliskuussa 2003. Se oli manuaalinen Linea Terrassa ja automaattinen Linea Solissa. Samaan aikaan tehokkaamman dieselmoottorin teho nousi 116 hevosvoimaan.
Hatchback-mallit kokivat keväällä 2004 kasvojenkohotuksen. Hieman myöhemmin uudistuivat myös sedan ja farmari, mutta muutokset olivat niissä vähäisempiä. Uutena moottorina oli yhteispaineruiskutteinen dieselmoottori 1,4 D-4D (90 hv), joka korvasi 2,0-litraisen pienitehoisemman version. Jousitukseen ja ohjaukseen tehtiin muutoksia, joiden myötä ajettavuus parani. Ohjauspyörä sai etäisyyden säädön. Uusia vakiovarusteita olivat sivuturvaverhot, matkustajan turvatyynyn poiskytkentä ja turvavyömuistutin. Myös Linea Terrassa oli nyt Optitron-mittaristo.
Uutena varustetasona oli hatchback-malleihin tarjottu Sport, jossa oli Linea Terran lisäksi etusumuvalot, helmalevikkeet ja nahkaverhoiltu monitoimiohjauspyörä. Verhoilu oli sinisävyinen. Linea Soliin oli lisätty tuulilasinpyyhinten sadetunnistin ja automaattisesti himmenevä taustapeili.
Helmikuussa 2006 ajonvakautusjärjestelmä lisättiin vakiovarusteeksi. Linea Sol sai lisäksi vakionopeudensäätimen.
Moottorivaihtoehdot.
Suomi:
Eurooppa:
Yhdysvallat:
Janja Garnbret

Janja Garnbret (s. 12. maaliskuuta 1999) on slovenialainen kiipeilijä. Hän on erikoistunut kisakiipeilyyn ja kisaa sekä lead-kiipeilyssä, että boulderoinnissa. Hän on voittanut useita lead- ja boulderkilpailuja sekä yhdistetyn kiipeilyn kilpailuja. Hän on yksi kaikkien aikojen parhaista kisakiipeilijöistä. Hän voitti vuonna 2019 ensimmäisenä kiipeilijänä kaikki kuusi boulderoinnin maailmancupin osakilpailua. Vuonna 2021 hän voitti kiipeilyn ensimmäisen olympiakullan yhdistetyssä kilpailussa, jossa lajeina olivat nopeuskiipeily, boulderointi ja lead-kiipeily. Hän uusi olympiakullan leadin ja boulderoinnin yhdistetyssä kisassa Pariisissa 2024. Garnbretia pidetään yleisesti yhtenä kaikkien aikojen parhaista kisakiipeilijöistä. Hän on myös ensimmäinen nainen, joka on kiivennyt 8c (5.14b) vaikeustasoisen lead-reitin ensimmäisellä yrityksellä. Hän on kaikkien aikojen eniten IFSC:n kilpailuja voittanut kiipeilijä.
Vuonna 2024 Garnbret kiipesi Fontainebleaussa Ranskassa "Big Five" -boulderreitit yhden päivän aikana ollessaan Fontainebleaussa kiipeämässä ensimmäistä kertaa. Big Fiveen kuuluu "Big Boss" (7C), "Fourmis Rouge" (7C), "Tristesse" (7C), "Big Golden" (7C+) ja "Atrésie" (8A). Reitit ovat Fontainebleaun klassikoita.
Kilpailu-ura.
Garnbret aloitti kiipeilyn seitsemänvuotiaana ja osallistui kansalliseen kilpailuun ensimmäisen kerran kahdeksanvuotiaana. Ensimmäisen kansainvälisen kultamitalin hän voitti vuoden 2014 nuorten lead-kiipeilyn maailmanmestaruuskisoissa. Vuonna 2015 ollessaan 16-vuotias Garnbret osallistui ensimmäisen kerran IFSC Climbing World Cup -kilpailuun. Sittemmin hän on osallistunut yli 40 lead-kiipeilyn maailmancupiin, joista suurimmassa osassa hän on ollut kolmen parhaan joukossa.
Vuonna 2016 hän voitti suurimman osan kilpailuista joihin osallistui. Hän voitti maailmanmestaruuden lead-kiipeilyssä ja yhdistetyssä sarjassa sekä nuorten maailmanmestaruuden leadissä ja boulderissa.
Vuonna 2019 Garnbret dominoi boulderoinnin maailmancupeja kiipeämällä 74 reittiä 78 reitistä ja voittaen kauden kaikki kilpailut.
Vuonna 2023 Garnbret voitti yhdistetyn boulder- ja lead-kiipeilyn maailmanmestaruuden saaden paikan Pariisin 2024 kesäolympialaisiin. Samoissa maailmanmestaruuskisoissa hän voitti kultaa myös boulderoinnissa ja hopeaa lead-kiipeilyssä.
Kilpailujen tuloksia.
Maailmancup.
Mitalit osakilpailuista.
Boulderointi.
Lähde: 
Lead.
Lähde: 
Kokonaistulos.
Lähde: 
MM-kisat.
Nuorten.
Lähde: 
Aikuisten.
Lähde: 
EM-kisat.
Nuorten.
Lähde: 
Aikuisten.
Lähde:
Çorum

Çorum on kaupunki ja samannimisen maakunnan keskus Pohjois-Turkissa. Vuoden 2000 väestönlaskennassa siellä oli noin 161 000 asukasta, arvio vuodelle 2018 on 263 000. 
Maantiede.
Çorum sijaitsee viljavan tasangon reunalla, vanhan Anatoliasta Mustallemerelle kulkevan kauppareitin varrella. Sen etäisyys maan pääkaupungista Ankarasta on noin 240 km. 
Corumin ilmasto on Turkin oloissa kylmä ja vastaa Keski-Eurooppaa. Päivälämpötilat ovat kesällä 30 asteen yläpuolella mutta talvella nollan vaiheilla. Vähiten sadetta saadaan elo- ja syyskuussa. Kaupungin ympöristössä on useita kuumia lähteitä. Muutaman kilometrin päässä on myös hiihtokeskus.
Corumissa on moskeija 1200-luvulta ja useita ottomaanien aikaisia rakennuksia. Çorumin kaupunginmuseota pidetään hyvänä johdatuksena Hattušaan ja alueen historiallisiin ja esihistoriallisiin kohteisiin tutustumista varten.
Historia.
Çorumin alueen historia ja kulttuuri alkavat seitsemän tuhannen vuoden takaa. Paleoliittiselta ja neoliittiselta kaudelta on löytynyt kivisiä työkaluja, mutta niihin ei voida varmasti yhdistää asutuksen jäänteitä. Ensimmäiset asutuksen jäänteet ovat kalkoliittiselta kaudelta suunnilleen 5000-luvulta eaa. Tuohon aikaan työkalujen valmistamiseen käytettiin kuparia, ja Çorumin seudulla on kuparimalmia, mikä auttoi teknologian nopeaa kehittymistä. Nykyisen kaupuungin ympäristöstä on löytynyt pronssikauden kaupunkivaltioiden muureja. Assyrialaiset kävivät seudulla kauppaa noin 2000-luvulla eaa. Tuolta ajalta on peräisin kirjoitustaito nykyisen Anatolian alueella. 
Heettiläiset aloittivat Anatolian valloittamisen tältä alueelta assyrialaisten vetäydyttyä. Heidän valtakuntansa kukoisti 1650-1200 eaa. Boğazkalen kansallispuistossa lähellä Çorumia on monia arkeologisia kohteita tuolta ajalta.
Heettiläisten valtakunnan hajottua valta siirtyi fryygialaisille, joiden aikana Çorum siirtyi rautakauteen. Heidän jälkeensä tulivat kimmerialaiset, persialaiset ja Aleksanteri Suuri. Roomalaiset valloittivat seudun Julius Caesarin aikana, ja Rooman jakautumisen jälkeen alue kuului Bysanttiin.
Çorum kehittyi voimakkaasti Seldžukkien valtakunnan aikana. Kılıç Arslan I tarvitsi kaupungin tukea taistelussa ristiretkeläisiä vastaan, ja rakennutti sinne linnoituksen. Myös monet moskeijat ovat tältä ajalta. 
Çorum oli yksi kaupungeista, joka kärsi pahimmin Turkin itsenäisyyssodan (1919–1923) taisteluista.
Talous ja liikenne.
Çorumin perinteisiä tuotteita ovat puuvilla-, kupari- ja nahkatuotteet. Ympäröivä maaseutu tuottaa viljaa, hedelmiä, tupakkaa ja sokerijuurikasta. Kaupungin kuuluisin herkku on paahdetut kikherneet.
Turkin ensimmäisen mantereelle tehtävän nesteytetyn maakaasun tuotantolaitoksen ja varaston suunnittelu Corumiin aloitettiin vuonna 2018.
Çorumista on linja-autoyhteys Ankaraan, Samsuniin ja Amasyaan.
Väestö.
Çorumin väkiluvuun arvioidaan kasvaneen 2010-luvulla 2,24 % vuodessa.
Koulutus.
Hitit-yliopisto on perustettu Çorumiin vuonna 2006. Siellä on noin 650 opetushenkilökuntaa ja 19 000 opiskelijaa.
Kansainvälinen kilpakiipeilyliitto

Kansainvälinen kilpakiipeilyliitto (lyh. IFSC ) on kansainvälinen kilpakiipeilyyn keskittynyt urheilujärjestö. Sen alle kuuluvat lead, boulder ja nopeuskiipeily eli speed. Järjestö perustettiin Frankfurtissa 27. tammikuuta 2007. 
IFSC:n järjestämät kilpailut.
World cup.
IFSC World Cup on joukko vuosittain järjestettäviä kilpailuja. Urheilijat kisaavat kolmessa lajissa; lead, boulder ja speed. Kisojen määrä ja kisapaikat vaihtelevat vuosittain. UIAA järjesti ensimmäisen World Cupin vuonna 1989, mutta vuodesta 2007, on IFSC toiminut järjestävänä tahona.
World championship.
IFSC Climbing World Championship eli kiipeilyn MM-kisat järjestetään joka toinen vuosi. Kisoissa ratkaistaan sekä miesten, että naisten sarjojen voittajat leadissa, boulderissa ja speedissä sekä para-kiipeilyssä.
World Youth Championship.
IFSC World Youth Championship eli junnujen kiipeilyn MM-kisat järjestetään vuosittain. Kisoissa ratkaistaan sarjojensa mestarit sekä tytöissä, että pojissa leadissa, boulderissa ja speedissä. Juniorit jaetaan kolmeen eri ikäryhmään: Youth B, Youth A ja juniors.
European Championship.
IFSC European Championship eli kiipeilyn EM-kisat järjestetään joka toinen vuosi, mutta eri vuonna, kuin MM-kisat. Kisoissa ratkaistaan sekä miesten, että naisten sarjojen voittajat leadissa, boulderissa ja speedissä.
European Youth Cup.
IFSC European Youth Cup on vuosittain järjestettävä kilpailujen sarja junioreille. Urheilijat kisaavat kolmessa lajissa; lead, boulder ja speed. Juniorit jaetaan kolmeen ikäryhmään: Youth B, Youth A ja juniors.
Schwäbisch Hall

Schwäbisch Hall on kaupunki Saksassa Baden-Württembergin osavaltiossa. Se on Schwäbisch Hallin piirikunnan keskuskaupunki. Kaupunki sijaitsee laaksossa Kocherin joen varrella Baden-Württebergin koillisosassa. Kesäkuun 2022 lopussa kaupungissa oli 41 685 asukasta.
Historia.
Kaupunki oli itsenäinen valtakunnankaupunki satoja vuosia kunnes se liitettiin Württembergiin vuonna 1802. Vuonna 1934 silloinen Hall sai virallisesti nimekseen Schwäbisch Hall.
Proteiini C

Proteiini C (geeni "PROC") on ihmisten ja monien muiden eläinten veren inaktiivinen tsymogeeni. Sen tuotto vaatii K-vitamiinia. Aktivoituessaan proteiini C toimii seriiniproteaaseihin kuuluvana entsyyminä, joka hidastaa ja estää veren hyytymisreaktiota hajottamalla tekijä Va:ta ja tekijä VIIIa:ta.
Geeni.
Ihmisillä proteiinin C geeni on "PROC". Tämä on kromosomissa 2 kohdassa 2q14–21. Geenin pituus on noin 11.2 kiloemäsparia. Siinä on 8 intronia ja 9 eksonia.
Rakenne.
Proteiinissa C on translaation jälkeen 461 aminohappoa (AH). Translaation jälkeisesti näistä 42 poistuu ja N-terminaalisessa proteiinidomeenissa 9 glutamaattia muuntuu K-vitamiiniriippuvaisesti γ-karboksiglutamaateiksi, joiden lyhenne on Gla. Valmiin inaktiivisen proteiinin C massa on 62 kDa. Siinä on 5 domeenia (lueteltu N-terminaalista C-terminaaliin):
Aktivoituessaan proteiinin C aktivaatiopeptidi katkeaa ja muodostuu kevyt ja raskas ketju. Nämä pysyvät toisissaan disulfidisidoksen avulla. Gla, EGF1 ja EGF2 ovat kevyessä ketjussa, jonka massa on 21 kDa, ja jossa on 155 AH:ta. Aktiivinen kohta on raskaassa ketjussa, jonka massa on 41 kDa, jossa on 262 AH:ta.
Toiminta.
Ihmisillä proteiini C muodostuu pääosin maksassa, josta se vapautuu vereen. Sitä muodostuu vähemmässä määrin myös Leydigin soluissa sekä lisäkivesten ja eturauhasen epiteelissä. Sen pitoisuus veriplasmassa on noin 3–5 mg/l ja puoliintumisaika 6–8 tuntia.
Trombiinin (IIa) yhtyessä trombomoduliiniin (TM) trombiini lakkaa aktivoimasta verihiutaleita ja pilkkomasta fibrinogeeniä fibriiniksi. Muodostunut IIa-TM-kompleksi aktivoi proteiini C:tä. Aktivaatio tehostuu monikertaisesti kompleksin liittyessä "endoteelin proteiini C -reseptoreihin" (EPCR), joita on verisuonten solukalvoilla. Sitoutuminen niihin tapahtuu proteiini C:n γ-karboksiglutamaattien sitomien kalsiumionien avulla.
Aktiiviseen proteiiniin C yhtyy kofaktoriksi toinen veressä oleva K-vitamiiniriippuvainen proteiini, proteiini S. Proteiinien C ja S γ-karboksiglutamaatit sitovat positiivisesti varautuneita kalsiumioneita, joiden avulla ne sitoutuvat solukalvojen negatiivisesti varautuneisiin fosfolipideihin. Proteiinia S sitoessaan proteiini C inaktivoi tehokkaasti veren tekijä Va:ita ja tekijä VIIIa:ita. Va:ssa katkotut peptidisidokset ovat R306–N307, R506–G507 ja R679–K680. VIIa:ssa sidokset ovat R336–M337, R562–G563 ja R741–S741.
Aktivoitua proteiinia C estää veressä proteiinin C estäjä (PCI), antitrypsiini, plasminogeenin aktivaattorin estäjä 1 (PAI-1) ja α2-makroglobuliini.
Mutaatiot.
Ihmisillä proteiinin C toiminnan heikkous sitä koodaavan mutaation takia aiheuttaa autosomaalisesti ja dominantisti periytyvää ominaisuutta/tautia. Noin 1 ihminen 200–500:sta on heterotsygootti toimimattomuutta aiheuttavan mutaation suhteen. He ovat usein oireettomia, mutta heillä ilmenee noin 50 % alempi veren proteiini C -pitoisuus. Myös veritulpan saantiriski on kohonnut. Noin 1 ihminen 40 000–250 000:sta on homotsygootti. Heillä ilmenee usein jo pikkuvauvana spontaaneja ja laajoja mustelmia ja ihovaurioita. Ilmiön nimi on purpura fulminans. Myös homotsygotia altistaa veritulpille.
Atiqul Islam

Atiqul Islam (s. 1. heinäkuuta 1961) on bangladeshilainen poliitikko, miljonääri ja liikemies, joka on vuodesta 2019 toiminut Pohjois-Dhakan pormestarina. Aikaisemmin hän toimi tekstiiliteollisuuden etujärjestön johtajana vuosina 2013–2014. Hänen omistuksessaan on 16 yritystä ja vuositulonsa ovat yli 10 miljoonaa takaa. Hän voitti vuoden 2019 pormestarinvaaleissa saaden 839 302 ääntä, toisena tulleen kilpailijansa saadessa vain hieman yli 52 000 ääntä.
Pormestarina Islam on ilmoittanut ensimmäisen tavoitteensa olevan edeltäjänsä työn saattaminen loppuun. Hän on aloittanut denguekuumeen vastaisen valistuskampanjan ja hankkeen pyöräväylien rakennuttamiseksi Dhakaan. 
Islamin veljet ovat Bangladeshin entinen korkeimman oikeuden ylituomari Tofazzal Islam ja Moinul Islam, joka on toiminut Bangladeshin entisenä rajavartioston päällikkönä.
Vesa Häkkinen

Vesa Häkkinen on suomalainen diplomaatti. Hänet nimitettiin Suomen Bagdadin-suurlähettilääksi Irakiin syyskuussa 2019, ja hän aloitti tehtävässä marraskuussa 2019. Sitä ennen hän työskenteli ulkoministeriön ajankohtaisviestinnän päällikkönä vuodesta 2014 lähtien. Hän on ollut ulkoministeriön palveluksessa vuodesta 1999 ja hoitanut eri tehtäviä esimerkiksi Phuketissa, Thaimaassa, Varsovassa, Puolassa, Tukholmassa, Ruotsissa ja Pietari&lt;ssa, Venäjällä. Häkkinen on vuoden 1991 jälkeen ensimmäinen Suomen suurlähettiläs Bagdadissa.
Häkkinen on opiskellut poliittista historiaa ja valmistunut valtiotieteiden maisteriksi.
Kuussaari

Kuussaari voi tarkoittaa ainakin seuraavia:
Boseureul jikyeora

Boseureul jikyeora (, ) on televisioyhtiö SBS:n esittämä eteläkorealainen draamasarja. Sen päärooleissa ovat Choi Kang-hee, Ji Sung, Kim Jae-joong, Wang Ji-hye ja Park Yeong-gyu.
Lugan ylänkö

Lugan ylänkö tai harvemmin enää Laukaan ylänkö (, , ) on pieni ylänkö Peipsijärven itäpuolella Ylä-Laukaan länsipuolella, joka sijoittuu pääasiassa Pihkovan alueelle.
Lugan ylängön länsipuolella on Peipsin alanko, pohjoispuolella Suomenlahden rannikkoalue, itäpuolella Ilmajärven alanko ja eteläpuolella Velikajan valuma-alue. Alueen pinta-ala on 2 900 neliökilometriä ja alueen halkaisijat ovat eri suunnissa 64–66 kilometriä. Alueen korkeuserot ympäröiviin alankoihin nähden ovat kymmeniä metriä ja sen korkeimmat kukkulat ovat 150–200 metriä mpy. Korkein mäki Kotšebuž () kohoaa 204 metriin mpy. Yli puolet alueesta on metsämaata, jossa moreenimaat kasvavat kuusta ja hiekkaiset harjut mäntykangasta.
Alueen väestö.
Ylängöllä sijaitsee Pihkovan alueella Pljussa ja Strugi-Krasnyje ja Leningradadin alueella Ylä-Laukaa. Alue on muuten pienten kylien haja-asutusaluetta.
Ylängön vesistöt.
Ylängöllä kulkee Itämereen laskevien Narvanjoen vesistöalueen valuma-alueiden ja idässä Laatokkaan laskevan Olhavanjoen vesistön valuma-alueiden väliset vedenjakajat. Peipsijärven alangolle laskevat Peipsijärven pienet joet kuten esimerkiksi Tolba, Tšorjana, Tšerma ja Želtša, kaakkoispuolella laskee Peipsijärven eteläosaan eli Pihkovanjärven eteläpäähän Velikaja, jonka sivujoki Pihkovanjoki, ja sivujoen Tšerjoha sivujoki Keb alkavat ylängön keskeltä, pohjoisessa alkavat pohjoiseen laskeva Pljussan pääuoma ja sen sivujoet Ljuta ja Kureja, ja lisäksi itään päin laskee Olhavan vesistöalueen Sitnja (), joka on Ilmajärveen laskevan Šelonin sivujoki.
Wyandotte (Oklahoma)

Wyandotte on kunta ("town") Ottawan piirikunnassa Oklahoman osavaltiossa Yhdysvalloissa. Sen asukasluku oli 333 vuonna 2015, mikä tarkoittaa, että se on pysynyt samana vuodesta 2010 asti. Kunta sijaitsee 19 kilometriä kaakkoon piirikunnan pääkaupungista Miamista.
Väestö.
Kunnassa oli 159 kotia vuonna 2010, joka tarkoittaa, että jokaisessa kodissa asui keskimäärin 2,09 ihmistä. Vuonna 2000 kunnan mediaani-ikä oli 32 vuotta ja siellä oli 100 naista kohden 90,1 miestä.